Татарстан Республикасы Актаныш муниципаль районы бюджет мәктәпкәчә белем бирү учреждениясе “Катнаш төрдәге Актаныш 6 нчы балалар бакчасы”

“Кышкы уеннар”

 (Балалар бакчасында бәйрәмүткәрү программасы*)*

Төзеде: Әхтәмова А.А.

 **2015 ел.**

Максат: балаларның физик һәм акыл сәламәтлеген саклаү, сәламәт яшәү рәвешенә омтылыш тәрбияләү.

Бурычлар:

“Физик культура” белем бирү өлкәсе: спорт яратырга кызыксынучалыкны, мөстәкыйльлекне тәрбияләү; ихтыяр көче, сабырлык, кыюлык сыйфатлары тәрбияләү;

Социальләштерү белем бирү өлкәсе: балаларның үзләренә хас сыйфатлар булдыру омтылышын формалаштырүны дәвам итү;

Танып  –  белү белем бирү өлкәсе: күңелебезне матур уйлар, сүзләр белән тәрбияләү, көндәлек тормышта уен вакытында башкаларга карата ягымлы мөгаләмә булдыру;

Җиһазлар: чаналар, чаңгылар,чиләкләр, көрәкләр.

Эш барышы:

-Исәнмесез, балалар!

-Исәнмесез!

-Балалар, бүген көн шундый матур, саф. Чиста, ап-ак кар яуган. Безгә бу матурлыкны, ап-ак карларны Кыш бабай бүләк иткән.

-Әйдәгез әле, Кыш бабайны бирегә чакырыйк!

(балалар Кыш бабайны чакыралар. Убырлы чыга.)

У.к :Нәрсә, Кыш бабайны көтәсезме? Юк сезгә Кыш бабай, мин аны адаштырдым, хәзер ул монда килә алмаячак, ха-ха-ха.

А.б.: Ничек инде Убырлы син алай эшли аласың. Ул бит безнең бүгенге спорт бәйрәмебезгә уеннар, күчтәнәчләр алып килергә вәгъдә биргән иде.

У.к.: Нинди спорт бәйрәме? Әйдәгез мин ул спорт бәйрәмен үзем үткәрәм. (үрле-кырлы сикерә, йөгерә, себеркегә атланып йөри)

А.б.: Юк инде, юк, Убырлы болай эшләр бармый. Кыш бабайсыз булмый, әйдәгез әле тагын да ныграк эндәшеп карыйк.

 “Кыш бабай”

(Кыш бабай чыга)

К.б.: А-у-у,Исәнмесез, балалар!

-Исәнмесез!

К.б.: Явыз Убырлы мине адаштырды, ярый әле куяннар, тиеннәр каршыма очрадылар, алар юлны күрсәттеләр. Көч хәл белән килеп җиттем. Бар Убырлы кит моннан , балаларны куркытып йөрмә. (Кыш бабай ныгытып өрә дә, Убырлы бөтерелә-бөтерелә китеп бара.)

К.б.: Балалар мин сезгә уеннар , күчтәнәчләр алып килдем.

А.б. :Ай, рәхмәт Кыш бабай. Син бик арыгансыңдыр, бераз безнең янда ял итеп ал.

 -Балалар, безгә Кыш бабай уеннар алып килгән , әйдәгез әле бергәләп уеннар уйнап алыйк.

Уеннар :

1.”Чананы тартып йөрү” (Чанага бер бала утыра, икенчесе тартып бара. 2 командада уйнала)

2. “Чананы этү” (Бер бала чанага утыра, икенчесе этә. Уен ярыш формасында үтә)

3.”Сыңар чаңгыда шуу” (2 командадагы балалар да сыңар чаңгы киеп ярышалар)

4. “Кем тизрәк” (2 бала әйтелгән урыннан йөгереп урап киләләр)

5. “Кәшәкә белән ярыш”

6. “Кар ташу” ( 2 команда да бер урыннан икенче урынга кар ташыйлар.)

К.б.: Булдырдыгыз! Балалар, сезнең янда бик күңелле, ләкин мине башка балалар да көтәләр, миңа китәргә вакыт.

А.б.: Ярар Кыш бабай, алайса без сине тоткарламыйбыз, күчтәнәчләрең өчен рәхмәт, киләсе очрашуларга кадәр , сау бул!

-Саубулыгыз!

-Сау бул Кыш бабай!

-Балалар, сезгә күңелле булдымы? Нинди уеннар уйнадык?

- Балалар, ә хәзер бергәләп “Татар биюе” биербез.

(Күчтәнәчләр тарату) Йомгаклау.